Gemeentelede erg gebrand toe spuitblik by lugskou ontplofEen van die vroue wat in die Unitas-hospitaal behandel word. Foto: Via Hero Burn Foundation / Facebook ŉ Lang pad van herstel lê nog voor vir die ses mense wat Saterdag erg verbrand het toe ŉ spuitblik Saterdag in ŉ kosstalletjie by die Swartkops-lugskou in Pretoria ontplof het. Annerie du Plooy, direkteur van die Hero Burn Foundation, ŉ nie-winsgewende organisasie wat ondersteuning bied en omsien na brandslagoffers, het Donderdag aan Maroela Media gesê die organisasie gaan die slagoffers bystaan omdat van hulle nie ŉ mediese fonds het nie en die mediese fondse nie noodwendig alles dek nie, veral wondsorg, wat nou noodsaaklik is. “Die ses mense wat gebrand het, is almal van die Volle Evangeliese Kerk Hartbeespoort in Noordwes. Hulle het Saterdag ŉ kosstalletjie by die skou beman om fondse vir die kerk in te samel, toe ŉ Spray & Cook-blik in die stalletjie ontplof het. Die blikkie het vermoedelik te naby aan ŉ hittebron gestaan en ontplof,” het Du Plooy gesê. Die slagoffers, wat meestal erge brandwonde aan hul bolywe, arms en gesigte opgedoen het, is Magda Olivier (41), Natasha Coetzee (34), Esme McCulloch (62), pastoor Fanie Fourie (52), Gerhard Potgieter (65) en Denise van Zyl (52). McCulloch is die ergste beseer en was die naaste aan die ontploffing. Sy word saam met Coetzee en Olivier in die Unitas-hospitaal in Centurion behandel. Fourie is na die Steve Biko-hospitaal geneem, waarna hy na die Kalafong-hospitaal oorgeplaas is vir verdere behandeling. Potgieter en Van Zyl is ook na die Kalafong-hospitaal geneem en is reeds ontslaan, maar benodig nog wondsorg. “Hero Burn Foundation het met die hulp van die Arrie Nel van Schoemansville Apteek gereël dat wondsorg daar kan plaasvind. Ons sal al die slagoffers gereeld besoek en verseker dat hulle die regte behandeling ontvang. Intussen het ons almal se gebede nodig om hulle by te staan en te bid vir ŉ volkome herstel.” Mense wat die organisasie finansieel wil bystaan en sodoende te help die slagoffers die beste behandeling ontvang, kan 082 902 1133 bel of hul bankbesonderhede hier kry. Gebruik “Help HBP” as ŉ verwysing. Pastoor Fanie Fourie. Foto: Via Hero Burn Foundation / Facebook